释法泉
北邙行
前山后山高峨峨，丧车辚辚日日过。
哀歌幽怨满岩谷，闻者潜悲薤露歌。
哀歌一声千载别，孝子顺孙徒泣血。
世间何物得坚牢，大海须弥竟磨灭。
人生还如露易晞，从来有会终别离。
苦乐哀感不暂辍，况复百年惊梦驰。
去人悠悠不复于，今人不会古人意。
栽松起石驻墓门，欲为死者长年计。
魂魄悠扬形化土，五趣茫茫井输度。
今人还葬古人坟，今坟古坟无定主。
洛阳城里千万人，终为北邙山下尘。
沈迷不记归时路，为君孤坐长悲辛。
昔日送人哭长道，今为孤坟卧芳草。
括狐穿穴藏子孙，耕夫拨骨寻珠宝。
老木萧萧生野风，东西坏冢连晴空。
寒食已迅谁享祀，冢畔余化寂寞红。
日月相催若浪矢，富贵贤愚尽如此。
安得同游常乐乡，纵经劫火无生死。